เมืองไทยประกันชีวิตปรับโฉมใหญ่
บริษัทเมืองไทยประกันชีวิต ยกเครื่ององค์กรรอบ 15 ปี รองรับสู่โลกยุคใหม่ พร้อมตอบโจทย์ลูกค้าทุกไลฟ์สไตล์
4 เม.ย. 2562

บริษัทเมืองไทยประกันชีวิต ยกเครื่ององค์กรรอบ 15 ปี รองรับสู่โลกยุคใหม่ พร้อมตอบโจทย์ลูกค้าทุกไลฟ์สไตล์
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทเปิดดำเนินการมา 68 ปี ปัจจุบันพฤติกรรมของลูกค้ามีความหลากหลายและเปลี่ยนแปลงไปอย่างรวดเร็วจากปัจจัยด้านความล้ำสมัยในยุคดิจิทัล เมืองไทยประกันชีวิตจึงปรับภาพลักษณ์องค์กรครั้งใหญ่ในรอบ 15 ปี
ทั้งนี้ เมืองไทยประกันชีวิต จะยังคงความเป็นผู้นำด้านนวัตกรรมผลิตภัณฑ์ และการให้บริการสามารถตอบโจทย์ความต้องการของลูกค้าได้หลากหลายในรูปแบบเฉพาะบุคคลมากยิ่งขึ้น
นอกจากนี้บริษัทฯ ได้ยกระดับองค์กรสู่ความเป็นสากล ทันสมัย และสามารถรับมือกับโลกยุคดิจิทัลได้อย่างเต็มตัว ด้วยการนำเทคโนโลยีมาใช้เพื่อตอบโจทย์ความต้องการของลูกค้า ไม่ว่าจะเป็นการวิเคราะห์ข้อมูลลูกค้า รวมถึงได้นำระบบกระบวนการทำงานอัตโนมัติ มาใช้ซึ่งสามารถตอบโจทย์ความต้องการของลูกค้าได้รวดเร็ว สะดวก และง่ายยิ่งขึ้น




นายสาระ กล่าวว่า บริษัทได้เปิดตัวโครงการ “เอ็กซ์ตร้า แคร์ พลัส” ซึ่งมีจุดเด่นอยู่ที่ ลูกค้าจะได้รับความคุ้มครองค่ารักษาพยาบาลแบบเหมาจ่าย โดยเป็นการท็อปอัพจากสวัสดิการหรือประกันสุขภาพที่มี จึงช่วยให้เบี้ยประกันภัยถูกกว่าความคุ้มครองสุขภาพทั่วไป เพราะจ่ายเบี้ยเพียงหลักพัน แต่ได้ความคุ้มครองสูงถึงหลักแสนเลือกค่าห้องได้สูงสุด 8,000 บาท/วัน โดยลูกค้าสามารถเลือกความคุ้มครองค่ารักษาพยาบาลได้สูงสุดถึง 4 แสนบาท/ครั้ง ไม่ต้องสำรองจ่ายเมื่อเข้ารับการรักษากับสถานพยาบาลในเครือข่ายกว่า 400 แห่งทั่วประเทศ พร้อมนำเบี้ยประกันภัยไปใช้สิทธิหักลดหย่อนภาษีได้